Ontvoerde paartjie in Yeoville gered(Foto: Johannesburgse Metropolisie/Facebook) ŉ Paartjie wat ontvoer is, is gered toe beamptes Sondagaand ŉ wit minibustaxi in Yeoville, Johannesburg, voorgekeer het. Xolani Fihla, woordvoerder van die Johannesburgse metropolisie, sê beamptes het omstreeks 21:30 die minibustaxi op die hoek van Louis Botharylaan en Graftonweg voorgekeer. “Die bestuurder het dadelik uitgespring en die beamptes genader. Terwyl hulle staan en gesels het, het beamptes ŉ woeling in die taxi opgemerk. Twee mans het daarna uit die taxi gespring en weggehardloop,” het Fihla gesê. Toe beamptes verder ondersoek instel, het hulle bevind twee passasiers, ŉ man en ŉ vrou, is nog in die voertuig. “Die man het beweer hulle is met ŉ vuurwapen gedreig om in die taxi te klim. Hulle is van hul selfone beroof. Die man het ook ŉ besering aan die linkerkant van sy kop opgedoen wat erg gebloei het. Die man het gesê hy is met die agterkant van ŉ vuurwapen teen die kop geslaan.” Die bestuurder van die taxi is in hegtenis geneem en sy voertuig is deursoek. “Beamptes het ŉ vuurwapen tussen die bestuurder se sitplek en die voorste passasier se sitplek opgespoor. Hulle het ook op nommerplate in die voertuig afgekom.” Die nommerplate was op die taxi was, is eintlik nommerplate van ŉ ander voertuig, ŉ Hyundai. Vervalste nommerplate is dus op die minibustaxi gebruik. “Die verdagte is in aanhouding by Hillbrow-polisiestasie. Hy staan tereg op aanklag van ontvoering, roof, aanranding met die doel om ernstig te beseer en die besit van ŉ ongelisensieerde vuurwapen en bedrog.”